CELEX: 52009XC0718(01)
Language: el
Date: 2008-02-27 00:00:00
Title: Απόφαση τησ Επιτροπησ, της 27ης Φεβρουαρίου 2008 , για τον καθορισμό του οριστικού ύψους της χρηματικής ποινής που επιβλήθηκε στη Microsoft Corporation με την απόφαση E(2005) 4420 τελικό (Υπόθεση COMP/C-3/37.792 — Microsoft) [κοινοποιηθείσα υπό τον αριθμό Ε(2008) 764 τελικό]

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 166/20
            
         
      ΑΠΌΦΑΣΗ ΤΗΣ ΕΠΙΤΡΟΠΗΣ
   
   της 27ης Φεβρουαρίου 2008
   για τον καθορισμό του οριστικού ύψους της χρηματικής ποινής που επιβλήθηκε στη Microsoft Corporation με την απόφαση E(2005) 4420 τελικό
   (Υπόθεση COMP/C-3/37.792 — Microsoft)
   [κοινοποιηθείσα υπό τον αριθμό Ε(2008) 764 τελικό]
   (Το κείμενο στην αγγλική γλώσσα είναι το μόνο αυθεντικό)
   2009/C 166/08
   
      Στις 27 Φεβρουαρίου 2008, η Επιτροπή εξέδωσε απόφαση που καθορίζει το οριστικό ύψος της χρηματικής ποινής που επιβλήθηκε στη Microsoft Corporation με την απόφαση E(2005) 4420 τελικό (στο εξής: «απόφαση του Φεβρουαρίου 2008»). Κατ’ εφαρμογή των διατάξεων του άρθρου 30 του κανονισμού (ΕΚ) αριθ. 1/2003 του Συμβουλίου
       (1), η Επιτροπή δημοσιεύει τα ονόματα των ενδιαφερομένων μερών και τα ουσιώδη στοιχεία της απόφασης, περιλαμβανομένων των κυρώσεων που επιβάλλονται, λαμβάνοντας υπόψη το έννομο συμφέρον των επιχειρήσεων για την προστασία των επιχειρηματικών τους συμφερόντων. Μη εμπιστευτική εκδοχή του πλήρους κειμένου της απόφασης δημοσιεύεται στην αυθεντική γλώσσα της υπόθεσης και στις γλώσσες εργασίας της Επιτροπής στον ιστότοπο της ΓΔ Ανταγωνισμού στην ακόλουθη διεύθυνση:
   
   
      http://europa.eu.int/comm/competition/index_en.html
   
   1.   ΣΥΝΟΠΤΙΚΗ ΠΕΡΙΓΡΑΦΗ ΤΗΣ ΥΠΟΘΕΣΗΣ
   
   1.1.   Ιστορικό της υπόθεσης
   
   
               1.
            
            
               Στις 24 Μαρτίου 2004, η Επιτροπή εξέδωσε την απόφαση 2007/53/ΕΚ στο πλαίσιο διαδικασίας κινηθείσας δυνάμει του άρθρου 82 της συνθήκης ΕΚ (υπόθεση COMP/C-3/37.792) με αποδέκτη τη Microsoft Corporation (στο εξής: «Microsoft») (2). Στην εν λόγω απόφαση (στο εξής: «απόφαση»), η Επιτροπή αποφαινόταν, μεταξύ άλλων, ότι η Microsoft είχε παραβεί το άρθρο 82 της συνθήκης ΕΚ (στο εξής: «άρθρο 82 ΕΚ») και το άρθρο 54 της συμφωνίας για τον Ευρωπαϊκό Οικονομικό Χώρο (στο εξής: «άρθρο 54 ΕΟΧ») λόγω της άρνησής της, από τον Οκτώβριο του 1998 μέχρι την ημερομηνία έκδοσης της απόφασης, να παρέχει έναν αριθμό συγκεκριμένων «πληροφοριών διαλειτουργικότητας» (3) σε πωλητές προϊόντων λειτουργικών συστημάτων για εξυπηρετητές (άλλως: «διακομιστές») ομάδων εργαζομένων, έτσι ώστε αυτοί να δύνανται να αναπτύξουν και να διανείμουν διαλειτουργικά προϊόντα.
            
         
               2.
            
            
               Το άρθρο 5 στοιχεία α) και γ) του διατακτικού της απόφασης προβλέπει τα εξής:
               
                           «(α)
                        
                        
                           Η Microsoft Corporation, εντός 120 ημερών από την ημερομηνία γνωστοποίησης της παρούσας απόφασης, θα καταστήσει διαθέσιμες τις πληροφορίες διαλειτουργικότητας σε οποιαδήποτε επιχείρηση εκφράσει ενδιαφέρον για την ανάπτυξη και τη διανομή προϊόντων λειτουργικών συστημάτων για εξυπηρετητές ομάδων εργαζομένων και θα επιτρέψει, σε λογικούς όρους που δεν δημιουργούν διακρίσεις, τη χρήση των πληροφοριών διαλειτουργικότητας σε αυτές τις επιχειρήσεις με σκοπό την ανάπτυξη και διανομή προϊόντων λειτουργικών συστημάτων για εξυπηρετητές ομάδων εργαζομένων […]
                        
                     
                           (γ)
                        
                        
                           Η Microsoft Corporation θα συστήσει, εντός 120 ημερών από την ημερομηνία γνωστοποίησης της παρούσας απόφασης, έναν μηχανισμό αξιολόγησης ο οποίος θα δίδει στις ενδιαφερόμενες επιχειρήσεις μια λειτουργική δυνατότητα να πληροφορηθούν σχετικά με το πεδίο εφαρμογής και τους όρους χρήσης των πληροφοριών διαλειτουργικότητας· όσον αφορά αυτό το μηχανισμό αξιολόγησης, η Microsoft Corporation δύναται να επιβάλει λογικούς όρους που δεν δημιουργούν διάκριση για να διασφαλίσει ότι η πρόσβαση στις πληροφορίες διαλειτουργικότητας χορηγούνται μόνο για τον σκοπό της αξιολόγησης».
                        
                     
         1.2.   Μη συμμόρφωση με την απόφαση
   
   
               3.
            
            
               Λόγω της συνεχιζόμενης μη συμμόρφωσης της Microsoft με την απόφαση, ένα έτος και πλέον μετά την έκδοσή της, στις 10 Νοεμβρίου 2005, η Επιτροπή εξέδωσε απόφαση που επιβάλλει στη Microsoft χρηματική ποινή σύμφωνα με το άρθρο 24 παράγραφος 1 του κανονισμού αριθ. 1/2003 (στο εξής: «απόφαση δυνάμει του άρθρου 24 παράγραφος 1»). Το άρθρο 1 της απόφασης δυνάμει του άρθρου 24 παράγραφος 1 ορίζει τα εξής:
               «Η Microsoft Corporation θα διασφαλίσει ότι, μέχρι την 15η Δεκεμβρίου 2005, θα συμμορφωθεί πλήρως προς τις υποχρεώσεις που ορίζονται στο άρθρο 5 στοιχεία α) και γ) της απόφασης της Επιτροπής [C(2004) 900] της 24ης Μαρτίου 2004.
               
                  Σε περίπτωση μη συμμόρφωσης θα επιβληθεί στη Microsoft Corporation χρηματική ποινή 2 εκατ. EUR ημερησίως, υπολογιζόμενη από εκείνη την ημερομηνία».
            
         
               4.
            
            
               Η απόφαση δυνάμει του άρθρου 24 παράγραφος 1 εντόπιζε σε πρώτο στάδιο δύο σημεία στα οποία η Microsoft δεν τήρησε τις υποχρεώσεις της βάσει του άρθρου 5 στοιχεία α) και γ) της απόφασης του 2004. Πρώτον, η Microsoft δεν παρέσχε πλήρη και ακριβή τεχνικό φάκελο που να περιέχει τις πληροφορίες διαλειτουργικότητας. Δεύτερον, το ύψος της αμοιβής που χρέωνε τότε η Microsoft για την πρόσβαση στις πληροφορίες διαλειτουργικότητας ή για τη χρήση τους θεωρήθηκε υπέρογκο.
            
         
               5.
            
            
               Μετά την έκδοση της απόφασης δυνάμει του άρθρου 24 παράγραφος 1, η Microsoft παρέσχε αναθεωρημένη τεχνική περιγραφή των πρωτοκόλλων που σχετίζονταν με την επικοινωνία μεταξύ των ΠΥ Windows και των εξυπηρετητών ομάδας εργαζομένων («τεχνικός φάκελος») (4). Η εξέταση των διαφόρων εκδοχών του τεχνικού φακέλου που διέθεσε η Microsoft οδήγησε στο συμπέρασμα ότι και πάλι ο φάκελος δεν παρείχε πλήρεις και ακριβείς πληροφορίες διαλειτουργικότητας στις ενδιαφερόμενες επιχειρήσεις όπως απαιτούσε η απόφαση του 2004.
            
         
               6.
            
            
               Στις 12 Ιουλίου 2006, η Επιτροπή εξέδωσε απόφαση κατ’ εφαρμογή του άρθρου 24 παράγραφος 2 του κανονισμού 1/2003 καθορίζοντας σε 280,5 εκατομμύρια EUR το οριστικό ποσό της χρηματικής ποινής που είχε επιβληθεί με την απόφαση δυνάμει του άρθρου 24 παράγραφος 1 για το χρονικό διάστημα από τις 16 Δεκεμβρίου 2005 έως τις 20 Ιουνίου 2006 σε σχέση με την πρώτη πτυχή της μη συμμόρφωσης που διαπιστωνόταν στην απόφαση δυνάμει του άρθρου 24 παράγραφος 1, δηλαδή τη μη παροχή από τη Microsoft πλήρους και ακριβούς τεχνικού φακέλου με τις πληροφορίες διαλειτουργικότητας.
            
         
               7.
            
            
               Η απόφαση της 12ης Ιουλίου 2006 τροποποίησε επίσης το άρθρο 1 της απόφασης δυνάμει του άρθρου 24 παράγραφος 1, αυξάνοντας τη χρηματική ποινή που είχε επιβληθεί στη Microsoft για μη συμμόρφωση με τις υποχρεώσεις της βάσει του άρθρου 5 στοιχεία α) και γ) της απόφασης του 2004 σε 3 εκατομμύρια EUR ανά ημέρα από 1ης Αυγούστου 2006.
            
         
               8.
            
            
               Ενώ οι εργασίες σχετικά με τον τεχνικό φάκελο συνεχίζονταν, η Επιτροπή ασχολήθηκε με τη δεύτερη πτυχή της μη συμμόρφωσης που διαπιστωνόταν στην απόφαση δυνάμει του άρθρου 24 παράγραφος 1, δηλαδή το γεγονός ότι η Microsoft δεν είχε καταστήσει διαθέσιμες τις πληροφορίες διαλειτουργικότητας υπό εύλογους όρους.
            
         
               9.
            
            
               Μετά την αποστολή κοινοποίησης αιτιάσεων στη Microsoft την 1η Μαρτίου 2007, η εταιρεία υπέβαλε, στις 21 Μαΐου 2007, αναθεωρημένες συμφωνίες με αντικείμενο το πρόγραμμα πρωτοκόλλων εξυπηρετητή ομάδων εργαζομένων («WSPP»), με τις οποίες ρυθμιζόταν η πρόσβαση σε διαλειτουργικές πληροφορίες και η χρήση τους. Οι συμφωνίες αυτές περιελάμβαναν πίνακα πληρωτέων δικαιωμάτων μειωμένων σε σύγκριση με παλαιότερη προσφορά. Η Microsoft δήλωσε ότι θα εφάρμοζε τα χαμηλότερα αυτά δικαιώματα «αναδρομικά», με ημερομηνία εφαρμογής την ημερομηνία έκδοσης της απόφασης του 2004. Η Microsoft είχε επανειλημμένως υποβάλει και παλαιότερα αναθεωρημένες εκδοχές των καθεστώτων χρέωσης που εφάρμοζε για τα WSPP (η πρώτη σχετική εκδοχή χρονολογείτο από τις 29 Οκτωβρίου 2004), είχε δε μειώσει σε αρκετές περιπτώσεις το ύψος της αμοιβής που απαιτούσε από τους πελάτες.
            
         1.3.   Διαδικαστικές ενέργειες
   
   
               10.
            
            
               Την 1η Μαρτίου 2007, εστάλη στη Microsoft κοινοποίηση αιτιάσεωνστο εξής: «κοινοποίηση αιτιάσεων»), στην οποία διατυπωνόταν το προκαταρκτικό συμπέρασμα ότι η Microsoft δεν είχε συμμορφωθεί ακόμη με την υποχρέωσή της να καθιστά τις πληροφορίες διαλειτουργικότητας διαθέσιμες υπό εύλογους και απαλλαγμένους από διακριτική μεταχείριση όρους.
            
         
               11.
            
            
               Στις 23 Απριλίου 2007, η Microsoft υπέβαλε την απάντησή της στην κοινοποίηση αιτιάσεων και αποποιήθηκε το δικαίωμά της στη διεξαγωγή προφορικής διαδικασίας.
            
         
               12.
            
            
               Στις 21 Μαΐου 2007, η Microsoft υπέβαλε αναθεωρημένες συμφωνίες με αντικείμενο το πρόγραμμα πρωτοκόλλων εξυπηρετητή ομάδων εργαζομένων («WSPP»), με τις οποίες ρυθμιζόταν η πρόσβαση σε πληροφορίες διαλειτουργικότητας και η χρήση τους. Οι συμφωνίες αυτές περιελάμβαναν αναθεωρημένο πίνακα πληρωτέων δικαιωμάτων (στο εξής: «καθεστώς αμοιβής της 21ης Μαΐου 2007»). Η Microsoft δήλωσε ότι «θα θέσει πλέον επισήμως σε εφαρμογή τις χαμηλότερες τιμές χρέωσης» και μάλιστα αναδρομικά, με ημερομηνία εφαρμογής την ημερομηνία έκδοσης της απόφασης. Η Microsoft είχε επανειλημμένως υποβάλει και παλαιότερα αναθεωρημένες εκδοχές των καθεστώτων χρέωσης που εφάρμοζε για τα WSPP (η πρώτη σχετική εκδοχή χρονολογείται από τις 29 Οκτωβρίου 2004), είχε δε μειώσει, έπειτα από συνομιλίες, σε αρκετές περιπτώσεις το ύψος της αμοιβής που απαιτούσε από τους πελάτες. Όλα τα εν λόγω καθεστώτα χρέωσης θεωρήθηκαν εκ των πραγμάτων μη εύλογα με βάση τα κριτήρια καθορισμού τιμών στα οποία στηριζόταν η απόφαση, όπως αυτά αποτυπώνονταν στις συμφωνηθείσες με τη Microsoft αρχές καθορισμού των τιμών που θα ίσχυαν για τα WSPP. Οι εν λόγω αρχές θεμελιώνονται σε τρία κριτήρια, τα οποία αντιστοιχούν στην αξία των πληροφοριών διαλειτουργικότητας που η Microsoft παρέχει στους χρήστες της, με αποκλεισμό της «στρατηγικής αξίας» που απορρέει από τη συναλλακτική ισχύ της Microsoft στην αγορά λειτουργικών συστημάτων προσωπικών υπολογιστών πελατών και στην αγορά λειτουργικών συστημάτων διακομιστή ομάδας εργαζομένων (ήτοι δημιουργία προϊόντων από την ίδια τη Microsoft, καινοτομία και σύγκριση με παρόμοιες τεχνολογίες).
            
         
               13.
            
            
               Στις 24 Ιουλίου 2007, εστάλη στη Microsoft επιστολή έκθεσης των πραγματικών περιστατικών, στην οποία αξιολογούνταν οι αναθεωρήσεις του καθεστώτος χρέωσης της Microsoft οι οποίες θεσπίστηκαν μετά την έκδοση της κοινοποίησης αιτιάσεων, ενώ συγχρόνως καλείτο η επιχείρηση να υποβάλει τις παρατηρήσεις της, πράγμα που έπραξε στις 31 Αυγούστου 2007.
            
         
               14.
            
            
               Στις 22 Οκτωβρίου 2007, η Microsoft έθεσε σε εφαρμογή νέο καθεστώς χρέωσης για τις συμφωνίες WSPP. Το νέο αυτό καθεστώς προβλέπει συμφωνία χωρίς το στοιχείο της ευρεσιτεχνίας, βάσει της οποίας η πρόσβαση στις πληροφορίες διαλειτουργικότητας και η χρήση τους επιτρέπεται έναντι της εφάπαξ καταβολής 10 000 EUR. Είναι δυνατή η σύναψη συμφωνίας για τη βάσει αδείας εκμετάλλευση ευρεσιτεχνίας ως προς τα τμήματα των πληροφοριών διαλειτουργικότητας που κατά τη Microsoft καλύπτονται από διπλώματα ευρεσιτεχνίας, είτε σε παγκόσμια κλίμακα έναντι της καταβολής δικαιωμάτων ίσων προς το 0,4 % των καθαρών εσόδων του δικαιοδόχου είτε έναντι διφυούς τιμήματος, που περιλαμβάνει δικαιώματα ίσα προς το 0,25 % στον ΕΟΧ και 3,87 % στον υπόλοιπο κόσμο. Κατά την έκδοση της απόφασης της 27ης Φεβρουαρίου 2008, η Επιτροπή έκρινε ότι το καθεστώς χρέωσης της 22ας Οκτωβρίου 2007 έχει παύσει να δίδει λαβή για αιτιάσεις σε ό,τι αφορά το εύλογο ύψος και τον απαλλαγμένο από διακριτική μεταχείριση χαρακτήρα των τιμών χρέωσης.
            
         1.4.   Η σχετική επιχείρηση και το σχετικό προϊόν
   
   
               15.
            
            
               Η Μicrosoft είναι εταιρεία λογισμικού με έδρα το Redmond, πολιτεία Ουάσιγκτον, ΗΠΑ. Ο κύκλος εργασιών της κατά το φορολογικό έτος Ιούλιος 2006-Ιούνιος 2007 ήταν 51 120 εκατομμύρια δολάρια ΗΠΑ. Η Microsoft απασχολεί 78 500 άτομα ανά τον κόσμο και είναι παρούσα σε όλες τις χώρες του ΕΟΧ.
            
         
               16.
            
            
               Τα σχετικά προϊόντα της παρούσας διαδικασίας είναι τα «Λειτουργικά Συστήματα Windows για εξυπηρετητές ομάδων εργαζομένων», όπως ορίζονται στο άρθρο 1 παράγραφος 9 της απόφασης.
            
         1.5.   Χαρακτήρας τη μη συμμόρφωσης
   
   
               17.
            
            
               Όπως αναφέρεται στην αιτιολογική σκέψη 1003 της απόφασης, σκοπός της αποφάσεως αυτής είναι «να εξασφαλισθεί ότι οι ανταγωνιστές της Microsoft δύνανται να αναπτύξουν προϊόντα ικανά να διαλειτουργούν με την αρχιτεκτονική του τομέα Windows που είναι εγγενώς ενσωματωμένη στο κυρίαρχο προϊόν, ήτοι στο λειτουργικό σύστημα Windows για προσωπικούς υπολογιστές πελάτη, και δυνάμενα να ασκούν, με τον τρόπο αυτό, βιώσιμο ανταγωνισμό στο λειτουργικό σύστημα για διακομιστές ομάδας εργασίας της Microsoft».
            
         
               18.
            
            
               Όπως αναφέρεται στην αιτιολογική σκέψη 1008 της απόφασης, η «απαίτηση να είναι οι όροι που επιβάλλει η Microsoft εύλογοι και να μην εισάγουν διακρίσεις ισχύει ιδίως όσον αφορά […](ii) το αντίτιμο το οποίο ενδέχεται να ζητήσει η Microsoft για την παροχή των σχετικών πληροφοριών· το αντίτιμο αυτό δεν πρέπει να αντικατοπτρίζει την “στρατηγική αξία” που απορρέει από την ισχύ της Microsoft στην αγορά λειτουργικών συστημάτων προσωπικών υπολογιστών πελάτη ή στην αγορά λειτουργικών συστημάτων διακομιστή ομάδας εργαζομένων».
            
         
               19.
            
            
               Στην απόφαση του Φεβρουαρίου 2008 εξετάζεται η συμμόρφωση της Microsoft με το άρθρο 5 στοιχείο α) της απόφασης επί τη βάσει αξιολόγησης των αναθεωρημένων συμφωνιών WSPP, όπως αυτές εστάλησαν από τη Microsoft στις 21 Μαΐου 2007 μαζί με το καθεστώς χρέωσης WSPP που εφαρμόζεται εν προκειμένω. Επειδή το εν λόγω καθεστώς χρέωσης προβλέπει χαμηλότερες τιμές χρέωσης σε σύγκριση με παλαιότερες εκδοχές των συμφωνιών WSPP, η αξιολόγηση ισχύει, κατά μείζονα λόγο, ομοίως για τα καθεστώτα χρέωσης των παλαιότερων αυτών εκδοχών. Βάσει του καθεστώτος, χρεώνεται τιμή ίση με το 0,5 % των καθαρών εσόδων του αποδέκτη για το σύνολο των πρωτοκόλλων WSPP βάσει της συμφωνίας WSPP που αποκλείει το στοιχείο της ευρεσιτεχνίας, και τιμή ίση με το 0,7 % των καθαρών εσόδων του αποδέκτη για το σύνολο των αδειών εκμετάλλευσης ευρεσιτεχνίας που καλύπτουν τα πρωτόκολλα WSPP βάσει της στηριζόμενης αποκλειστικά στις ευρεσιτεχνίες συμφωνίας WSPP.
            
         
               20.
            
            
               Η απόφαση του Φεβρουαρίου 2008 επικεντρώνεται στην υποχρέωση της εταιρείας βάσει του άρθρου 5 στοιχείο α) της απόφασης του 2004 να καθιστά διαθέσιμες τις μη καλυπτόμενες από ευρεσιτεχνίες πληροφορίες διαλειτουργικότητας έναντι εύλογου τιμήματος.
            
         
               21.
            
            
               Στην απόφαση του Φεβρουαρίου 2008, η Επιτροπή εξηγεί ότι οι «αρχές χρέωσης WSPP» αντανακλούν με τον προσήκοντα τρόπο το σκεπτικό της απόφασης του 2004 όπως αυτό διατυπώνεται στις αιτιολογικές σκέψεις 1003 και 1008(ii). Η απόφαση της 27ης Φεβρουαρίου 2008 καταλήγει στο συμπέρασμα ότι, ελλείψει πειστικών αποδεικτικών στοιχείων όσον αφορά τον καινοτόμο χαρακτήρα όλων σχεδόν των μη καλυπτόμενων από ευρεσιτεχνίες τεχνολογιών πρωτοκόλλου της Microsoft που κοινολογούνται μαζί με τον τεχνικό φάκελο των πληροφοριών διαλειτουργικότητας και με γνώμονα την αγοραία αποτίμηση ανάλογων τεχνολογιών (πρβλ. τη συνοπτική παρουσίαση των αρχών χρέωσης WSPP στην ανωτέρω παράγραφο 12), τα καθεστώτα χρέωσης της Microsoft τα οποία ίσχυαν προ της 22ας Οκτωβρίου 2007 πρέπει να θεωρηθούν μη εύλογα κατ’ εφαρμογή του άρθρου 5 στοιχείο α) της απόφασης. Η εκτίμηση αυτή επιβεβαιώνεται από εκθέσεις του εντολοδόχου παρακολούθησης, καθώς και από εξωτερικούς τεχνικούς εμπειρογνώμονες (TAEUS).
            
         2.   ΟΡΙΣΤΙΚΟ ΥΨΟΣ ΤΗΣ ΧΡΗΜΑΤΙΚΗΣ ΠΟΙΝΗΣ
   
   2.1.   Κρίσιμο χρονικό διάστημα μη συμμόρφωσης
   
   
               22.
            
            
               Η υπόψη απόφαση του Φεβρουαρίου 2008 αφορά το χρονικό διάστημα από τις 21 Ιουνίου 2006 έως τις 21 Οκτωβρίου 2007 (στο εξής: «κρίσιμο χρονικό διάστημα»).
            
         2.2.   Οριστικό ύψος της χρηματικής τιμής για το κρίσιμο χρονικό διάστημα
   
   
               23.
            
            
               Στην απόφαση της 27ης Φεβρουαρίου 2008 καθορίζεται το οριστικό ύψος της χρηματικής ποινής που επιβάλλεται στη Microsoft σε 899 εκατομμύρια EUR για το κρίσιμο χρονικό διάστημα.
            
         
               24.
            
            
               Σύμφωνα με το άρθρο 24 παράγραφος 2 του κανονισμού (ΕΚ) αριθ. 1/2003, αφ’ ης στιγμής η σχετική επιχείρηση εκπληρώσει την υποχρέωση για την τήρηση της οποίας επιβλήθηκε χρηματική ποινή, η Επιτροπή δύναται να καθορίσει το οριστικό ύψος αυτής της χρηματικής ποινής σε επίπεδο κατώτερο από εκείνο που θα προέκυπτε στα πλαίσια της αρχικής απόφασης.
            
         
               25.
            
            
               Κατά τον υπολογισμό του οριστικού ύψους της χρηματικής ποινής, ελήφθησαν υπόψη, μεταξύ άλλων, τα εξής στοιχεία:
               
                           —
                        
                        
                           Η μακροχρόνια μη συμμόρφωση όσον αφορά τη χρέωση εύλογου και επί ίσοις όροις αντιτίμου επί χρονικό διάστημα άνω των δεκαπέντε μηνών,
                        
                     
                           —
                        
                        
                           Η περαιτέρω αύξηση του κινδύνου εξάλειψης του ουσιαστικού ανταγωνισμού στην αγορά λειτουργικών συστημάτων διακομιστή ομάδας εργαζομένων που προσδιορίζεται στην απόφαση του 2004,
                        
                     
                           —
                        
                        
                           Η ικανότητα της Microsoft να δρέπει τα οφέλη της μη συμμόρφωσής της,
                        
                     
                           —
                        
                        
                           Η αναγκαιότητα καθορισμού χρηματικών ποινών σε επίπεδο το οποίο να πληροί την αρχή της αναλογικότητας και συγχρόνως να είναι ικανό να αποτρέψει τη μη συμμόρφωση,
                        
                     
                           —
                        
                        
                           Το γεγονός ότι από τις 21 Μαΐου 2007 τέθηκαν σε ισχύ αισθητά χαμηλότερες τιμές χρέωσης,
                        
                     
                           —
                        
                        
                           Το γεγονός ότι η απόφαση του Φεβρουαρίου 2008 αφορά μόνο τις πληροφορίες διαλειτουργικότητας που δεν καλύπτονται από ευρεσιτεχνίες.
                        
                     
         2.3.   Συμπέρασμα
   
   
               26.
            
            
               Για το χρονικό διάστημα από τις 21 Ιουνίου 2006 μέχρι τις 21 Οκτωβρίου 2007, το οριστικό ύψος της χρηματικής ποινής που επιβάλλεται στη Microsoft Corporation με την απόφαση της Επιτροπής C(2005) 4420 τελικό της 10ης Νοεμβρίου 2005 λόγω της μη συμμόρφωσής της με την υποχρέωση να παρέχει τις πληροφορίες διαλειτουργικότητας στις ενδιαφερόμενες επιχειρήσεις υπό εύλογους και άνευ διακρίσεων όρους δυνάμει του άρθρου 5 στοιχείο α) της απόφασης της Επιτροπής καθορίζεται στην απόφαση του Φεβρουαρίου 2008 σε 899 εκατομμύρια EUR.
            
         
      (1)  ΕΕ L 1 της 4.1.2003, σ. 1.
   
      (2)  ΕΕ L 32 της 6.2.2007, σ. 23.
   
      (3)  Ο όρος «Πληροφορίες διαλειτουργικότητας» ορίζεται στο άρθρο 1 παράγραφος 1 της απόφασης. Ως πληροφορίες διαλειτουργικότητας νοούνται «τα πλήρη και ακριβή τεχνικά χαρακτηριστικά για όλα τα πρωτόκολλα που εφαρμόζονται στα λειτουργικά συστήματα εξυπηρετητή Windows ομάδας εργαζομένων και που χρησιμοποιούνται στους εξυπηρετητές Windows ομάδας εργαζομένων για να παράσχουν υπηρεσίες αρχειοθέτησης και εκτύπωσης, καθώς και υπηρεσίες διαχείρισης ομάδας και χρήστη, συμπεριλαμβανομένων των υπηρεσιών ελέγχου τομέα Windows, υπηρεσιών ενεργού καταλόγου (Active Directory service) και υπηρεσιών πολιτικής ομάδας (Group Policy), σε δίκτυα Windows ομάδων εργαζομένων».
   
      (4)  Το άρθρο 1 παράγραφος 2 της απόφασης του 2004 ορίζει ως «Πρωτόκολλο» μια «δέσμη κανόνων διασύνδεσης και αλληλεπίδρασης μεταξύ των διαφόρων αρχών των λειτουργικών συστημάτων Windows εξυπηρετητή ομάδων εργαζομένων και των λειτουργικών συστημάτων Windows πελατών PC που χρησιμοποιούνται σε διάφορους υπολογιστές σε δίκτυο Windows ομάδας εργαζομένων».